google/wiki40b huggingface dataset:
Δημόσια Οικονομική Υπηρεσία (Ελλάδα)

Η Δημόσια Οικονομική Υπηρεσία ή Διεύθυνση Οικονομικών Υπηρεσιών (ΔΟΥ) είναι παράρτημα της ΑΑΔΕ που εξυπηρετεί τους πολίτες στις φορολογικές του υποχρεώσεις. 
Δεν υπάρχει κεντρικός ή επίσημος δικτυακός τόπος της ΔΟΥ για την πραγματοποίηση επιχειρηματικών δραστηριοτήτων στο διαδίκτυο ή τη λήψη φορμών, επειδή κάθε δήμος είναι υπεύθυνος μόνο για την παροχή ενός ενημερωτικού ιστότοπου. Όλες οι συναλλαγές απαιτούν ΑΦΜ, ο οποίος είναι διαφορετικός από τον αριθμό ΑΜΚΑ.
Το Υπουργείο Οικονομικών προσφέρει περιορισμένες πληροφορίες και υπηρεσίες στο www.gsis.gr. Οι φορολογικές δηλώσεις υποβάλλονται, και, ηλεκτρονικά στο taxisnet.gr.

Καταργήσεις και συγχωνεύσεις

Στις 8 Αυγούστου 2011 η κυβέρνηση άρχισε να μειώνει τον αριθμό των ΔΟΥ, στη συνέχεια κατήργησε 49 ΔΟΥ στις 22 Οκτωβρίου 2012, 51  ΔΟΥ καταργήθηκαν στις 14 Ιανουαρίου 2013 και 19 νησιωτικές ΔΟΥ στις 17 Ιουνίου 2013. Στις 22 Φεβρουαρίου 2018 ανακοινώθηκε η κατάργηση ή συγχώνευση 16 ΔΟΥ και στις 7 Σεπτεμβρίου 2018 άλλες 4 ΔΟΥ ανακοινώθηκε ότι θα συγκεντρωθούν.
Σήμερα υπάρχουν 114 ΔΟΥ σε ολόκληρη την ηπειρωτική χώρα και τα ελληνικά νησιά.

Σημείωση

Οι Ανώνυμες Εταιρείες υπάγονται στη ΔΟΥ-ΦΑΕ.
Κύπελλο Ελλάδας πετοσφαίρισης γυναικών 2009-2010

Το κύπελλο Ελλάδας βόλεϊ γυναικών της περιόδου 2009−10, ήταν το 12ο στην ιστορία του θεσμού, και διεξήχθη με τη συμμετοχή είκοσι συνολικά ομάδων της Α1 και της Α2 κατηγορίας.  Το κύπελλο κατέκτησε ο Παναθηναϊκός για πέμπτη φορά στην ιστορία του και έγινε έτσι ο πολυνίκης της διοργάνωσης.

Σύστημα διεξαγωγής

Το κύπελλο Ελλάδος Βόλεϊ γυναικών για τη σαιζόν 2009-2010 διεξήχθη σε 5 φάσεις. Στην πρώτη φάση συμμετείχαν 8 ομάδες (Απόλλων Πάτρας, Σταυρούπολη, Ερμής Δράμας, Πειραματικό, ΑΕΚ, Βριλήσσια, Ιωνικός Ν.Φ. και ΖΑΟΝ), όλες από την Α2 κατηγορία που κατέλαβαν τις θέσεις 1-4 σε Α' και Β' όμιλο στο τέλος του πρώτου γύρου της κανονικής περιόδου του πρωταθλήματος της Α2. Στη δεύτερη φάση συμμετείχαν οι ομάδες που προκρίθηκαν από την πρώτη φάση και οι ομάδες που κατέλαβαν τις θέσεις 9-12 (Άρης, Ανατόλια, Ε.Α. Λάρισας και Απολλώνιος) στο τέλος του πρώτου γύρου του πρωταθλήματος της Α1 κατηγορίας. Στην 3η φάση συμμετείχαν οι ομάδες που προκρίθηκαν από τη 2η φάση και οι ομάδες που κατέλαβαν τις θέσεις 5-8 (Κερατέα, Ηρακλής Κηφησιάς, Α.Ο. Μαρκοπούλου, Πανελλήνιος) στο τέλος του πρώτου γύρου του πρωταθλήματος της Α1 κατηγορίας. Στην 4η φάση συμμετείχαν οι ομάδες που προκρίθηκαν από τη 3η φάση και οι ομάδες που κατέλαβαν τις θέσεις 1-4 (Παναθηναϊκός, Ολυμπιακός, Πανιώνιος και Ηρακλής Θεσ.) στο τέλος του πρώτου γύρου του πρωταθλήματος της Α1 κατηγορίας. Η τελική φάση ήταν το Φάιναλ 4 που διεξήχθη στο Ρέθυμνο 13 και 14 Μαρτίου 2010.

Τελική φάση

Final−4, Κλειστό Ρεθύμνου "Μελίνα Μερκούρη", 13 και 14 Μαρτίου 2010
Χοσρόης Α΄ της Περσίας

Επί Ιουστινιανού

Οι πόλεμοι του Χοσρόη με τους Βυζαντινούς, τους οποίους κληρονόμησε από τον πατέρα του Καβάδη, ήταν πολυάριθμοι σε όλη την διάρκεια της μακρόχρονης βασιλείας του. Μετά τη συντριβή του πατέρα του από τον στρατηγό Βελισσάριο στην πόλη της Μεσοποταμίας Δάρα (531) την πρώτη χρονιά της βασιλείας του αναγκάστηκε να υπογράψει με τον Ιουστινιανό την «Αιώνια Ειρήνη» (532). Σύμφωνα με τη συνθήκη οι δύο αντίπαλοι ήταν υποχρεωμένοι να δώσουν πίσω τα εδάφη που είχαν καταλάβει στη διάρκεια του πολέμου· ο Ιουστινιανός ήταν υποχρεωμένος να δίνει φόρο στον Χοσρόη, αλλά κράτησε τη Λαζική (τα εδάφη της σημερινής Γεωργίας). Η «Αιώνια Ειρήνη» υπογράφηκε για να ισχύσει μόνιμα, αλλά δεν κράτησε τελικά ούτε μία δεκαετία.
Το 540 ο Χοσρόης παραβίασε την «Αιώνια Ειρήνη» εισβάλλοντας στη Συρία, καταστρέφοντας την Αντιόχεια και πολλές άλλες πόλεις· ο νέος πόλεμος κράτησε μια πενταετία (540 - 545) και έληξε με νέα προσωρινή ειρηνική συνθήκη (545) που κράτησε άλλα τέσσερα χρόνια (545 - 549). Οι εχθροπραξίες επαναλήφθηκαν (549) με τον τρίτο μεγάλο πόλεμο μεταξύ των Περσών του Χοσρόη και των Βυζαντινών του Ιουστινιανού, ο οποίος κράτησε 13 χρόνια (549 - 562). Ο Χοσρόης κατέλαβε όλες τις περιοχές μεταξύ Μεσοποταμίας και Ευξείνου Πόντου· οι νίκες του ήταν σαρωτικές αναγκάζοντας τον Ιουστινιανό σε μεγάλη ηλικία να υπογράψει νέα ταπεινωτική ειρηνική συμφωνία για 50 χρόνια. Το Βυζάντιο ήταν υποχρεωμένο να πληρώνει μεγάλο ετήσιο φόρο στους Πέρσες, αλλά εξακολουθούσε να έχει στην κατοχή του την Λαζική (αρχαία Κολχίδα).

Επί Ιουστίνου Β´

Τον Ιουστινιανό διαδέχθηκε στον θρόνο ο ανίκανος ανιψιός του Ιουστίνος Β´ (565), γεγονός που έδωσε στον Χοσρόη την ευκαιρία να ξεκινήσει πάλι τις εχθροπραξίες παραβιάζοντας την 50ετή ειρήνη. Ο Ιουστίνος έστειλε εναντίον τους τον έμπειρο στρατηγό Ιουστινιανό, αλλά οι Πέρσες κατέλαβαν το οχυρό Δάρας στην Μεσοποταμία (572) κάτι που προκάλεσε στον Ιουστίνο Β΄ νευρική κρίση. Αργότερα ο στρατηγός Ιουστινιανός αφού συνέτριψε τους Πέρσες στην μάχη της Μελιτηνής (575) πήρε θάρρος θέλοντας να κατατροπώσει τελείως τους Πέρσες και εισέβαλε στα εδάφη του σημερινού Αζερμπαϊτζάν. Εκεί, απροετοίμαστος λόγω του ορεινού εδάφους της περιοχής, με πολλές παγίδες που ήξεραν μόνο οι Πέρσες, γνώρισε ο ίδιος τη συντριβή (577). Στο μεταξύ πέθανε ο Ιουστίνος Β΄ και τον διαδέχθηκε στο Βυζαντινό θρόνο ο ικανότατος στρατηγός Τιβέριος Β΄ ο Θραξ (578 - 582). Οι νέοι ικανοί στρατηγοί του Τιβέριου, ο μετέπειτα αυτοκράτορας Μαυρίκιος, και ο Ηράκλειος -μετέπειτα έξαρχος της Καρχηδόνας- κατάφεραν σημαντικές νίκες εναντίον των Περσών την τελευταία χρονιά της βασιλείας του Χοσρόη.

Διαδοχή

Τον διαδέχθηκε ομαλά ο μεγαλύτερος γιος και διάδοχος του Ορμίσδας Δ'.
Γκρέυ (μονάδα)

Επίδραση στους ζωντανούς οργανισμούς

Η επίδραση στους ζωντανούς οργανισμούς μπορεί να διαφέρει ανάλογα με το είδος της ακτινοβολίας (από τα ραδιοκύματα στο ένα έκρο του φάσματος ως τις ακτίνες γ) και άλλες παραμέτρους της έκθεσης και για την αποτίμηση των επιδράσεων σε ζωντανούς οργανισμούς χρησιμοποιείται η μονάδα Sievert (Sv) αντί της Gy. Για ακτίνες x οι δύο μονάδες μέτρησης είναι ίσες ως προς τη φυσική ποσότητα ενέργειας ανά μάζα. Οι βιολογικές επιδράσεις διαφέρουν ανάλογα με το όργανο, το είδος της ακτινοβολίας, το χρόνο της έκθεσης και άλλες παραμέτρους. Για παράδειγμα για το στομάχι 1 mGy ισούται με 0,12 mSv ενώ για το δέρμα 1 mGy ισούται με 0,01 mSv. Ενώ για παράδειγμα αν απορρόφηση 1 mGy από ακτινοβολία φωτονίων αντιστοιχίζεται σε 1 mSv, τότε η ίδια ενέργεια από σωματίδια άλφα αντιστοιχίζεται σε 20 mSv (20 φορές πάνω).

Διάφορες τιμές απορρόφησης

Η φυσιολογική ακτινοβολία στο περιβάλλον (στην επιφάνεια της γης) διαφέρει από τόπο σε τόπο αλλά είναι της τάξης των 2.4 mGy/έτος περίπου .
Η απορρόφηση από μία ακτινογραφία είναι της τάξης των 1.4 mGy.
Το ετήσιο ανώτατο επιτρεπτό όριο για το ανθρώπινο σώμα είναι της τάξης των 0.05 Sv και της τάξης των 0.5 Sv αν αυτή περιορίζεται σε ένα μόνο όργανο ή ιστό.
Στην ακτινοθεραπεία για τον καρκίνο η συνολική απορρόφηση είναι της τάξης των 45 - 60 Gy (σε πολλές μικρότερες δόσεις που εστιάζονται στο σημείο του κακοήθους όγκου).
Για απότομη (δηλαδή απορρόφηση σε σύντομο χρονικό διάστημα, πχ μέσα σε μία ώρα) και μη ελεγχόμενη έκθεση σε ακτινοβολία (πχ από πυρηνικό ατύχημα) 1 Sv προκαλεί ναυτία, 2 με 5 Sv τριχόπτωση και αιμορραγία και σε πολλές περιπτώσεις θάνατο. Πάνω από 3 Sv οδηγεί σε θάνατο σε 50% των περιπτώσεων εντός 30 ημερών, ενώ από τα 8 Sv και μετά είναι πάντα θανατηφόρο.
Ο Λουστράκος

Πλοκή

Η ταινία αφηγείται την πορεία του Βασίλη Μαρά, ενός φτωχού βιοπαλιστή. Διακρίνεται σε δύο μέρη. Στο πρώτο, ο μικρός Βασιλάκης (Βασίλης Καΐλας) δουλεύει λουστράκος επειδή η μητέρα του Άννα (Ρίτα Μυράτ) είναι στην φυλακή, καταδικασμένη για ληστεία μετά φόνου. Μια μέρα, ενώ γυαλίζει τα παπούτσια του δικηγόρου Καρέλη (Μήτσος Λυγίζος) τον πείθει να υπερασπίσθεί τη μητέρα του. Ο δικηγόρος ασχολείται με την υπόθεση και με την βοήθεια του μικρού Βασιλάκη κατορθώνει να μαζέψει καινούργια αποδεικτικά στοιχεία για την αθωότητα της μητέρας του.
Στο δεύτερο, με τη βοήθεια της μητέρας του ο ενήλικος πλέον Βασίλης (Δημήτρης Παπαμιχαήλ) σπουδάζει ιατρική, ενώ συνεχίζει να εργάζεται ως λούστρος για να στηριχθεί οικονομικά, γεγονός που του δημιουργεί προβλήματα τη σχολή και τον κοινωνικό του περίγυρο. Παράλληλα ερωτεύεται τη Μαρία (Μιράντα Κουνελάκη), ανιψιά του Καρέλη, ένα κορίτσι από πλούσια οικογένεια, η οποία μελετά για να εισαχθεί στην ιατρική και την οποία γνωρίζει ο Βασίλης εργαζόμενος ως λούστρος για την οικογένεια του. Η σχέση που αναπτύσσεται ανάμεσα τους όμως συναντά τις αντιρρήσεις της μητέρας (Δέσπω Διαμαντίδου) της Μαρίας λόγω της κοινωνικής θέσης του Βασίλη, η οποία θέλει να την παντρέψει με τον Τάκη (Ανδρέας Ντούζος), πλούσιο αλλά επιπόλαιο γιό φιλικής της οικογένειας. Για να τον ξεχάσει, τη στέλνει να σπουδάσει ζωγραφική στο Μόναχο. Επιστρέφοντας από τις σπουδές της όμως η Μαρία συνεχίζει να θέλει τον Βασίλη. Πηγαίνει στην ορκωμοσία του για το πτυχίο, χωρίς αυτός να το ξέρει, ενώ ο θείος της φέρνει και την μητέρα της, η οποία και δίνει τελικά τη συγκατάθεσή της.

Θεματολογία

Ο Λουστράκος είναι ένα μελόδραμα, είδος ιδιαίτερα δημοφιλές την περίοδο που γυρίστηκε. Χρησιμοποιούνται χώροι οι οποίοι συναντούνται συχνά σε ταινίες είδος, όπως το σαλόνι του σπιτιού όπου παίρνονται οι σημαντικές αποφάσεις και η φυλακή όπου συχνά βρίσκονται αθώοι. Το θεματολογικό μοτίβο της αντίθεσης ανάμεσα στην πλούσια και τη φτωχή οικογένεια και η συνάντηση των δύο κόσμων που αντιπροσωπεύει ο έρωτας του Βασιλάκη και της Μαρίας είναι επίσης κοινό στο είδος.

Υποδοχή

Η ταινία είχε αρκετά θετική υποδοχή από το κοινό. Έκοψε 37.894 εισιτήρια και ήρθε 15η σε εισπράξεις. Ήταν ο πρώτος πρωταγωνιστικός ρόλος του Βασίλη Καΐλα και η επιτυχία της τον καθιέρωσε ως παιδί-θαύμα.
Ο Πέτρος Λινάρδος στην παρουσίαση της ταινίας κατά την έξοδο της την είχε χαρακτηρίσει ως παλαιού τύπου μελό. Μεταγενέστερη κριτική της Θεανώς Κανελλίδου παρατηρεί τις αδυναμίες της ταινίας στον τεχνικό τομέα, ιδιαίτερα στο μοντάζ, καθώς και την τετριμμένη υπόθεση, αλλά τη χαρακτηρίζει ως αξιοπρεπή και αρκετά πειστική σε σχέση με άλλες ταινίες της εποχής.

Στη λαϊκή κουλτούρα

Η ταινία διέδωσε τη λέξη λουστράκος, η οποία έμεινε να σημαίνει κάποιον ο οποίος υποτακτικά κολακεύει άτομα ή θεσμούς με εξουσία, αποσκοπώντας σε προσωπικά ωφέλη.
Ντόναλντ Τουσκ

Βιογραφία

Γεννήθηκε στις 22 Απριλίου του 1957 στο Γκντανσκ. Σπούδασε στο Πανεπιστήμιο της γενέτειράς του. Είναι παντρεμένος και έχει μία κόρη και έναν γιο.

Πολιτική καριέρα

Προτού γίνει ένας εκ των ιδρυτών της Πολιτικής Πλατφόρμας, ο Τουσκ υπήρξε σημαίνον στέλεχος του Φιλελεύθερου Δημοκρατικού Κογκρέσου (Kongres Liberalno-Demokratyczny) και της Ένωσης των Ελευθεριών (Unia Wolności). Το 2001 έγινε αντιπρόεδρος της Κάτω Βουλής, αξίωμα στο οποίο υπηρέτησε μέχρι το 2005. Οι πολιτικές του θέσεις συνοψίζονται στην ισχυρή υποστήριξη προς την ελεύθερη αγορά χωρίς κρατικό παρεμβατισμό και με κοινωνικό συντηρητισμό. Από το 2004 εκλέγεται βουλευτής. Το 2005 έλαβε μέρος στις προεδρικές εκλογές χάνοντας από το Λεχ Καζίνσκι στο δεύτερο γύρο.
Το κόμμα του έλαβε στις βουλευτικές εκλογές της 21ης Οκτωβρίου 2007 περισσότερο από το 41% των ψήφων, αλλά δεν συγκέντρωσε την απόλυτη πλειοψηφία, καθώς απέσπασε 209 έδρες επί συνόλου 460 της Δίαιτας (Κάτω Βουλής). Έτσι, σχημάτισε κυβέρνηση συνασπισμού με το κεντρώο Κόμμα των Αγροτών (PSL). Ο επίσημος διορισμός του στην πρωθυπουργία έγινε στις 9 Νοεμβρίου του 2007.
Το κόμμα του Τουσκ κέρδισε την πλειοψηφία των εδρών και στις βουλευτικές εκλογές του 2011. Έτσι, παρέμεινε πρωθυπουργός. 
Το 2014 η κυβέρνησή του αντιμετώπισε τις αποκαλύψεις του περιοδικού "Προστ", το οποίο δημοσίευσε αποσπάσματα από υποκλαπείσες συνομιλίες πολιτικών και άλλων προσωπικοτήτων της χώρας. Η κυβέρνησή του έλαβε ψήφο εμπιστοσύνης τον Ιούνιο του 2014 με 237 ψήφους.
Περίπτερο

Περίπτερο ονομάζεται μικρό κτίσμα, το οποίο χρησιμεύει είτε απλώς για επίδειξη προϊόντων (περίπτερο σε εκθέσεις) ή ως μικροκατάστημα, σε ειδικά αδειοδοτημένο από τις τοπικές αρχές, χώρο του πεζοδρομίου.
Η λέξη είναι σε χρήση από την αρχαιότητα, ως επίθετο στον περίπτερο ναό (ναός ο οποίος περιβάλλεται από κίονες σε όλες τις πλευρές του).

Περίπτερο σε εκθέσεις

Στις εκθέσεις, «περίπτερα» ονομάζονται οι χώροι έκθεσης και προώθησης προϊόντων. Αν είναι μεγάλα περίπτερα, μπορεί να είναι ανεξάρτητα κτίσματα· συνήθως είναι μικροί χώροι, ανοικτοί από τη μια πλευρά, ώστε να μπορεί να μπαίνει με ευκολία μεγάλος αριθμός επισκεπτών.

Μικροκαταστήματα

Στην Ελλάδα τα περίπτερα βρίσκονται συνήθως σε πλατείες ή κοντά στον δρόμο, ως ανεξάρτητα κτίσματα, συνήθως από ξύλο. Οι ιδιοκτήτες τους («περιπτεριούχοι», ή «περιπτεράδες») πωλούν μια μεγάλη ποικιλία αντικειμένων, με κύρια προϊόντα: εφημερίδες, τσιγάρα και περιοδικά. Δίπλα στα περίπτερα τοποθετούνται συνήθως ψυγεία για χυμούς, αεριούχα ποτά, εμφιαλωμένο νερό ή και γάλα, αλλά και καταψύκτες για παγωτό (ψυγεία παγωτού).
Πουλάνε επίσης προφυλακτικά, χαρτομάνδηλα, διάφορα σνακ, ξηρούς καρπούς, σπίρτα, αναπτήρες, προϊόντα καπνού, τηλεκάρτες προπληρωμένου χρόνου σταθερής και κινητής τηλεφωνίας, καραμέλες, μαστίχες και σοκολάτες. Εκατοντάδες άλλα προϊόντα μπορούν να βρεθούν στις προθήκες ενός περιπτέρου προς εξυπηρέτηση του κοινού, κυρίως σε ώρες που τα υπόλοιπα εξειδικευμένα καταστήματα είναι κλειστά. Έτσι ανάλογα με τη φαντασία του διαχειριστή του περιπτέρου, σε συνάρτηση με την τοποθεσία που αυτό βρίσκεται και τις εκτιμώμενες ανάγκες των δυνητικών πελατών του, μπορεί κανείς να βρει διάφορα είδη δώρων, δερμάτινα πορτοφόλια, ζώνες, ταμπακιέρες, κούκλες, παιχνίδια, μπάλες, τράπουλες, αξεσουάρ κινητών τηλεφώνων, οδοντόβουρτσες, οδοντόκρεμες, κρέμες ή αφρό ξυρίσματος, ξυραφάκια, κλωστές, βελόνες, καρφίτσες, παραμάνες, κουμπιά, κόλλες στιγμής, είδη στίλβωσης υποδημάτων, έντυπα αιτήσεων, γραμματόσημα, φακέλους αλληλογραφίας, μολύβια, στυλό διαρκείας, σβήστρες, ξύστρες, ομπρέλες, καπέλα, είδη αλιείας, παντόφλες, βατραχοπέδιλα, μάσκες κατάδυσης, πετσέτες λουτρού, εισιτήρια αστικών συγκοινωνιών, καφέδες, ισοτονικά ποτά, μπύρες κ.α.
Θανάσης Παπάζογλου

Σε συλλογικό επίπεδο

Ξεκίνησε την καριέρα του από τα μικρά τμήματα του Άρη Θεσσαλονίκης, ενώ υπέγραψε το πρώτο του επαγγελματικό συμβόλαιο το 2006. Έκανε την πρώτη του εμφάνιση το 2007 όταν και εντυπωσίασε με την παραγωγικότητα σε γκολ στη δεύτερη ομάδα του Άρη. Ο τότε προπονητής της ομάδας Ντούσαν Μπάγεβιτς τον ξεχώρισε και του έδωσε ευκαιρίες. Η πιο αξιόλογη στιγμή του στην ομάδα ήταν όταν σκόραρε δύο γκολ στον αγώνα του κυπέλλου ΟΥΕΦΑ 2007-08 εναντίον του Ερυθρού Αστέρα.
Την 1η Ιουνίου 2009 υπέγραψε 4ετές συμβόλαιο συνεργασίας με τον ΠΑΟΚ, με τον οποίο έκανε την πρώτη του εμφάνιση στον αγώνα του Europa League 2009-10 με αντίπαλο τη νορβηγική Βαλερένγκα. Τον Ιανουάριο του 2011 μετακινήθηκε στον Αστέρα Τρίπολης ως δανεικός για έξι μήνες. Την περίοδο 2012-13 συμφώνησε ως ελεύθερος με τον ΟΦΗ, όπου παρέμεινε δύο χρόνια.
Το καλοκαίρι του 2014 αρχικά συμφώνησε με τον Ολυμπιακό, ακολούθησε μέρος της προετοιμασίας του πειραϊκού συλλόγου, όμως στη συνέχεια παραχωρήθηκε ως ελεύθερος στον Ατρόμητο Αθηνών.
Έναν χρόνο αργότερα υπέγραψε τριετές συμβόλαιο συνεργασίας με τη βελγική Κόρτραϊκ. Τον Ιανουάριο του 2017 δόθηκε δανεικός για έξι μήνες στην ολλανδική Ρόντα, για να ακολουθήσει νέος δανεισμός στην Άαλεσουντ το καλοκαίρι του 2017.

Στις εθνικές ομάδες

Ο Παπάζογλου υπήρξε μέλος της εθνικής Ελπίδων την περίοδο 2008-2010, ενώ συμμετείχε στην ομάδα της εθνικής Νέων που αγωνίστηκε στον τελικό του ευρωπαϊκού πρωταθλήματος Νέων το 2007.
Στις 29 Μαρτίου 2016 πραγματοποίησε το ντεμπούτο του με την Ελλάδα με προπονητή τον Μίχαελ Σκίμπε, στην εντός έδρας φιλική αναμέτρηση εναντίον της Ισλανδίας, ξεκινώντας ως βασικός.
Τιμόθεος ο Μιλήσιος

Περιγραφή

Τα μουσικά του έργα είχαν κυρίως μυθολογικό και ιστορικό χαρακτήρα, και ενδεχομένως υπήρξε μαθητής του Φρύνη του Μυτηλιναίου. Περιγράφεται πως εισήγαγε επιπλέον χορδές στην λύρα, αυξάνοντας τες στις 11 (ἐνδεκακρουμάτοις), κάτι που κατά την εποχή εκείνη προκάλεσε την δυσαρέσκεια των Σπαρτιατών και των Αθηναίων. Παράλληλα, πέρασε κάποια χρόνια στην αυλή του Αρχέλαου Α´ της Μακεδονίας, και συγχέεται μερικές φορές με έναν άλλο διάσημο μουσικό, τον αυλητή Τιμόθεο τον Θηβαίο ο οποίος βρισκόταν στην αυλή του Μεγάλου Αλεξάνδρου.
Διασώζονται κάποια τμήματα από το συνολικό έργο του, το πιο γνωστό εκ των οποίων είναι το Πέρσαι το οποίο αφορά την ναυμαχία της Σαλαμίνας (480 π.Χ.) και στο οποίο γίνεται αναφορά και από τον Πλούταρχο ως προς την ελευθερία και ανεξαρτησία των Ελλήνων. Σημαντικό τμήμα του κειμένου ανακαλύφθηκε το 1902 στο Αμπουσίρ της βορειοκεντρικής Αιγύπτου σε πάπυρο του 4ου αιώνα π.Χ.,  και για το οποίο υπάρχει πλήθος σχολίων από τον Ούλριχ Βιλαμόβιτς (1903) ως προς των αριθμό των χορδών της λύρας, χρονολόγηση του ποιητή και τα αποσπάσματα. Στο κείμενο περιγράφονται διάφορα επεισόδια της ναυμαχίας, και γενικά περιγράφεται η ανωτερότητα και μεγαλύτερη άνεση των Ελλήνων έναντι των Περσών στο υγρό στοιχείο. Εκτιμάται πως ίσως το ποιήμα γράφτηκε περί το 412 π.Χ.
Danny Phantom

Ιστορία

Ο Ντάνι είναι ένας έφηβος που μετά από ένα ατύχημα με μία εφεύρεση του πατέρα του, αποκτά δυνάμεις φαντάσματος. Μαζί με τους κολλητούς του, Σαμ και Τάκερ, προσπαθεί να προστατέψει την πόλη του από επιθέσεις άλλων φαντασμάτων ενώ ταυτόχρονα κρατά την ταυτότητά του κρυφή από τον υπόλοιπο κόσμο. Κάθε φορά ένας νέος εχθρός θα εμφανιστεί και ο Ντάνι θα πρέπει να τον αντιμετωπίσει ως φάντασμα αλλά και παράλληλα να ξεπεράσει τις καθημερινές δυσκολίες που έχει η ζωή ενός εφήβου.

Ελληνική μεταγλώττιση

Ντάνι: Γιώτα Μηλίτση
Σαμ/Τζατ/Μαμά: Μαρία Αμανάκη
Τάκερ/Πωλίνα: Ντορία Θεωχαρίδου
Μπαμπάς/Βλαντ/Τέκνους/Πλάσμιους/Αντρικοί Ρολοι: Νέστορας Κοψιδάς

YouTube και πιθανή επιστροφή

Στις 24 Αυγούστου του 2016, ο δημιουργός της σειράς Butch Hartman δημοσίευσε ένα βίντεο στο κανάλι του στο YouTube, όπου παρουσιάζει τον Ντάνι, την Σαμ και τον Τάκερ 10 χρόνια μετά από το τέλος της σειράς. Στις 22 Μαΐου του 2017, δημοσίευσε ένα παρόμοιο βίντεο, αυτή τη φορά δείχνοντας την εξέλιξη της Τζαζ, του Τζακ, της Μάντι, του Βλαντ και της Ντανί.